R E L A C I O N


PËR

PPROJEKTLIGJIN “PËR SHFUQIZIMIN E LIGJIT NR.115/2017, DATË 18.12.2017, “PËR KRIJIMIN E AGJENCISË KOMBËTARE           TË DIASPORËS”,  TË NDRYSHUAR”

I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN

Këshilli i Ministrave ka miratuar vendimin nr.81, datë 9.2.2022, “Për përcaktimin e fushës së përgjegjësisë shtetërore të Ministrisë për Evropën dhe Punët e Jashtme”, sipas të cilit Ministria për Evropën dhe Punët e Jashtme caktohet si institucion përgjegjës për diasporën, përgjegjësi kjo që më parë i përkiste ministrit të Shtetit për Diasporën.

Nëpërmjet miratimit të këtij projektvendimi synohet forcimi i mëtejshëm i politikave shtetërore për zhvillimin dhe konsolidimin e bashkëpunimit institucional me diasporën, duke rritur nivelin e autoritetit shtetëror përgjegjës për marrëdhëniet me diasporën nga niveli i një ministri shteti, në nivel ministri për Evropën dhe Punët e Jashtme dhe nga niveli i një Agjencie Kombëtare në nivel Ministrie për Evropën dhe Punët e Jashtme.

Në këto kushte, Ministrisë për Evropën dhe Punët e Jashtme i lindi nevoja për të bërë një analizë të kuadrit ligjor në fuqi për çështjet e diasporës,  duke mbajtur në konsideratë politikën shtetërore dhe objektivat e kësaj ministrie për mbrojtjen e të drejtave dhe interesave të popullsisë shqiptare që jeton jashtë kufijve të                   Republikës së Shqipërisë.

Në përfundim të kësaj analize propozohet rishikimi i kuadrit ligjor që rregullon çështjet e diasporës, rishikim ky që do të sjellë ndryshime në ligjin  nr.16/2018, “Për diasporën”, dhe të akteve nënligjore në zbatim të tyre, si dhe shfuqizimin e ligjit nr.115/2017, “Për krijimin e Agjencisë Kombëtare të Diasporës”.

Përgjegjësitë dhe detyrat e parashikuara në këtë ligj, por edhe të normave ligjore në fuqi për diasporën do të vijohen të realizohen nga vetë institucioni i Ministrisë për Evropën dhe Punët e Jashtme, nëpërmjet një riorganizimi të brendshëm, me krijimin e një strukture të posaçme varësie për të gjitha çështjet e diasporës.


II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE

Hartimi i këtij projektligji nuk është parashikuar në programin e përgjithshëm analitik të projektakteve të Këshillit të Ministrave.  

III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME

Argumentet kryesore ku e mbështesin këtë propozim janë:

Vendimi i Këshillit të Ministrave nr.81, datë 9.2.2022, “Për përcaktimin e fushës së përgjegjësisë shtetërore të Ministrisë për Evropën dhe Punët e Jashtme”, sipas të cilit Ministria për Evropën dhe Punët e Jashtme caktohet si institucion përgjegjës për diasporën.

Koncepti për diasporën në përgjithësi, përfshirë edhe atë shqiptare,  ka evoluar vitet e fundit duke e konsideruar tashmë, si një “soft diplomacy”, të politikës së jashtme dhe si burim zhvillimi ekonomik të vendit të origjinës dhe vendit pritës. 
Si një “soft diplomacy”, diaspora shqiptare është një objekt i rëndësishëm në diskursin e politikës së jashtme shqiptare dhe luan rolin e saj konstruktiv duke promovuar një bashkëpunim dypalësh më të fortë, më të thellë dhe më efektiv mes vendit pritës dhe atij të origjinës, duke u bërë pjesë jetike e politikës sonë të jashtme.

Institucionalizimi i "diplomacisë së diasporës" është një tendencë edhe e vendeve të tjera me diasporë të konsiderueshme dhe përpjekja për ta përfshirë diasporën në Ministrinë për Evropën dhe Punët e Jashtme dëshmon rëndësinë që duhet t’i jepet asaj si një subjekt interesi për politikën e jashtme, duke rritur nivelin e autoritetit shtetëror përgjegjës për marrëdhëniet me diasporën.

Krijimi i kësaj Agjencie ka lindur i nevojshëm në kushtet kur ministri përgjegjës për diasporën ishte ministër pa portofol, çka nënkupton, ndër të tjera, mungesën e burimeve njerëzore të brendshme dhe nevojën për ngritje dhe mbështetje nga strukturat jashtë kësaj ministrie. 

Agjencia Kombëtare e Diasporës, e krijuar prej 5 vitesh, ka si mision zhvillimin dhe konsolidimin institucional me diasporën, nëpërmjet përmirësimit të pozitës së diasporës dhe mbrojtjes së të drejtave dhe interesave të saj aty ku ajo ndodhet. 

Ndërkohë, që ky mision është edhe një nga funksionet dhe shtyllat kryesore të shërbimit të jashtëm për realizimin dhe ndjekjen e të cilit do të jetë përgjegjës një departament pranë MEPJ-së, si dhe të gjitha përfaqësitë diplomatike dhe konsullore të Republikës së Shqipërisë. 

Misioni, si përcaktim i termit, në vetvete, mbulon një politikë afatgjatë dhe shumë më të gjerë sesa një Agjenci mund të përballojë.

Duke e konsideruar diasporën një prioritet të qeverisë shqiptare, Ministria për Evropën dhe Punët e Jashtme është angazhuar në zbatimin me rigorozitet të Strategjisë Kombëtare për Diasporën 2021-2025. Ministria për Evropën dhe Punët e Jashtme drejtonte deri në shtator 2021 numrin më të madh të masave të planit të veprimit të kësaj strategjie, ndërkohë që masat e tjera drejtoheshin nga                         ish-ministri i Shtetit për Diasporën. Pas kalimit të diasporës në fushën e përgjegjësisë të Ministrisë për Evropën dhe Punët e Jashtme, institucioni ynë, që prej muajit janar 2022, drejton, pothuajse, të gjitha masat e veprimit. 

Centralizimi i çështjeve të diasporës nën një ombrellë të vetme do të krijojë lehtësi në qasjen koherente të politikave të angazhimit ndaj diasporës dhe në mbikëqyrjen e zbatimit të Strategjisë Kombëtare të Diasporës, si dhe do të mundësojë një kanal komunikimi në vend të atij me shumë drejtime, që kemi pasur deri më tani. 

Modelet e vendeve ku politikat për diasporën janë kompetencë e ministrive të jashtme e kanë departamentin përgjegjës për diasporën si pjesë të strukturës së ministrive të jashtme: p.sh.; 

1. Ministria e Jashtme Italiane– “Direzione Generale per gli italiani all’estero e le politiche migratorie’; 
2. Ministria e Jashtme e Greqisë – “The Secretary General for Greeks Abroad and Public Diplomacy”;
3. Ministria e Jashtme dhe Diasporës e Kosovës – Zv/Ministre për Diasporën – “Departamenti i Diasporës”;  
4. Ministria e Jashtme e Letonisë- “Ambasador at Large for Diaspora”; 
5. Ministria e Jashtme e Polonisë- Zv/Ministër & “Departament for Cooperation ëith Polish Diaspora and Poles Abroad”;
6. Ministria e Jashtme e Serbisë – “Office for Cooperation ëith Diaspora and Serbs in the Region”;
7. Ministria e Jashtme e Irlandës – “Diaspora Directory-Department of Foreign Affairs”; 

Vlerësojmë se të gjithë objektivat e parashikuar në ligjin nr.115/2017 janë realizuar dhe realizohen nga përfaqësitë tona diplomatike dhe konsullore. Krijimi i një institucioni varësie në kuptim të nenit 6, të ligjit nr.90/2012, “Për organizimin dhe funksionimin e administratës shtetërore”, për të kryer funksione administrative të përcaktuara dhe brenda fushës së përgjegjësisë së MEPJ-së, si dhe një vlerësim në terren i kapaciteteve të përfaqësive diplomatike dhe konsullore për fuqizimin e tyre aty ku mund të ketë mungesa, përjashtojnë mundësinë për të mbajtur në këmbë struktura të posaçme dhe autonome që nuk thjeshtojnë proceset por i ndërlikojnë ato, dhe, për më tepër, sjellin kosto të panevojshme në buxhetin e shtetit.

Sa i përket nenit 6, të ligjit “Detyrat e agjencisë”,  vlerësojmë, gjithashtu, se këto detyra janë të lidhura me aktivitetin e përfaqësive diplomatike dhe konsullore të Republikës së Shqipërisë, sektorit të diasporës së MEPJ-së dhe do të vijohet të kryhen normalisht nga struktura e dedikuar pranë MEPJ-së.

Krijimi i bazës unike të të dhënave personale është një detyrë e agjencisë e cila nuk mund të realizohet pa kontributin konkret të përfaqësive diplomatike dhe konsullore të Republikës së Shqipërisë.

Ndërkohë, që dispozitat e kreut III të këtij ligji janë përsëritur dhe më të detajuara në ligjin për diasporën. 

Gjithashtu, nga analiza financiare dhe burimeve njerëzore rezulton se struktura dhe mënyra e organizimit aktual të Agjencisë ka disa sektorë të cilët kryejnë të njëjtat detyra dhe përgjegjësi dhe mbivendosen me strukturat e MEPJ-së për një detyrë/objektiv të caktuar, siç janë strukturat e komunikimit, të promovimit, të administratës, të faqes zyrtare institucionale, të rrjeteve sociale etj. Riorganizimi i këtyre strukturave pranë MEPJ-së do të realizojë një mirëmenaxhim të burimeve njerëzore dhe burimeve financiare.

Nga ana tjetër, Agjencia kryen shpenzime për zyra me qira, ku me numrin e punonjësve që ka në strukturë, këto zyra mundet të jenë në godinën e Ministrisë për Evropën dhe Punët e Jashtme dhe vlera e qirasë së zyrave mundet të shkojë për ngritjen e qendrës kulturore, në një nga shtetet ku ka nevojë dhe ka përqendrim të lartë të diasporës. Ngritja e qendrave kulturore ka qenë dhe është  pjesë e strategjisë për Diasporën, të propozuara nga Ministria për Evropën dhe Punët e Jashtme.

Sa i përket rregullimeve të personelit me statusin e nëpunësit civil të Agjencisë, do të respektohen parimet e parashikuara në përputhje me nenin 50, pikat 1 dhe 2, të ligjit nr.152/2013, “Për nëpunësin civil”. Ndërkohë që për personelin e punësuar sipas Kodit të Punës së Republikës së Shqipërisë do të zbatohen të gjitha procedurat e nevojshme ligjore që ky Kod parashikon për marrëdhëniet e punës në rast ristrukturimi, mbylljeje institucioni. 
IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR

Ky projektligj  është hartuar në mbështetje të neneve 78  e 83 të Kushtetutës.

V. VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKTET NORMATIVE)

Projektvendimi nuk synon përafrim me Acquis të Bashkimit Evropian.

VI. PËRMBLEDHJE SHPJEGUESE E PËRMBAJTJES SË PROJEKTAKTIT

[bookmark: _Hlk67232634]Projektligji përbëhet nga 3 dispozita. Neni 1 parashikon shfuqizimin e                                                                                                                    ligjit nr.115/2017, 18.12.2017 “Për krijimin e Agjencisë Kombëtare të Diasporës”, i ndryshuar,  si dhe të gjitha aktet nënligjore që kanë dalë në zbatim të tij.

Neni 2 propozohet si dispozitë kalimtare, nëpërmjet së cilës parashikohet rregullimi ligjor lidhur me vijimësinë dhe përmbushjen e misionit që ka Agjencia Kombëtare e Diasporës, si dhe për marrëdhëniet e punës së punonjësve aktual të Agjencisë.

Neni 3 parashikon hyrjen në fuqi të projektaktit.  

VII. INSTITUCIONET DHE ORGANET QË NGARKOHEN PËR ZBATIMIN E PROJEKTAKTIT

Për zbatimin e këtij vendimi ngarkohet Ministria për Evropën dhe Punët e Jashtme.

VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT

Projektligji është hartuar nga Ministria për Evropën dhe Punët e Jashtme dhe për hartimin e tij është marrë mendimi i Ministrisë së Drejtësisë, Ministrisë së Financave dhe Ekonomisë, Departamentit të Administratës Publike, si dhe ministrit të Shtetit për Marrëdhëniet me Parlamentin.

Sa i përket sugjerimeve të dhëna nga Ministria e Drejtësisë dhe Departamenti i Administratës Publike janë reflektuar si në përmbajtjen e projektligjit, ashtu edhe në relacionin shpjegues,
IX. [bookmark: _GoBack]RAPORTI I VLERËSIMIT TË TË ARDHURAVE DHE SHPENZIMEVE BUXHETORE

Miratimi i këtij projektligji nuk shoqërohet me efekte shtesë financiare në buxhetin e shtetit.

KËSHILLI I MINISTRAVE

